Schlosár, Rastislav, poslanec NR SR (2022-03-15):
Jediné, čo môže prítomnosť cudzích vojsk NATO na Slovensku reálne spôsobiť, je to, že Rusko, ktoré nás medzičasom kvôli, aj kvôli vašim protiruským sankciám, do ktorých ste nás zapojili, a kvôli našim dodávkam vojenského materiálu na Ukrajinu zaradilo medzi nepriateľské štáty, že nás Rusko bude ešte viac vnímať ako nepriateľa, potenciálny terč a vojenský cieľ v prípade, že vypukne vojna medzi ním a NATO. A vy všetci veľmi dobre viete, že takáto vojna je na spadnutie a že sme k nej bližšie viac ako kedykoľvek pre tým. No namiesto toho, aby ste zachovávali zdržanlivosť, namiesto toho, aby sme práve teraz zaujali neutrálny postoj a snažili sa držať čo najďalej od všetkých vojen a konfliktov, nielen na tej, tej vojny, ktorá prebieha momentálne na Ukrajine, tak namiesto toho táto vláda len prilieva ďalší olej do ohňa a svojou jednostrannou politikou vťahuje Slovensko čoraz viacej do vojny s Ruskou federáciou. Pán minister, vy sa doslova zahrávate s ohňom. Zahrávate sa s ohňom, ktorý môže už čoskoro spáliť celé Slovensko, kvôli vašej naivnej a servilnej proamerickej politike môže byť vojna už nielen 200 km od našich hraníc alebo niekde v Užhorode, ale priamo na našom, slovenskom území. Keď nám budú na hlavy padať rakety a bomby, keď budú naše mestá a dediny ležať v popole, keď budú naši slovenskí občania krvácať, tak potom bude Slovákom vaša – v úvodzovkách – demonštrácia súdržnosti absolútne ukradnutá. Potom nebudú preklínať nás, ktorí chceme tejto zbytočnej bratovražednej vojne zabrániť, ale budú preklínať vás ako vojnových štváčov, vás ako hlúpych politikov, ktorí sa chceli hrať na hrdinov, no Slovensko len zatiahli do vojny. Budú preklínať vás zradcov, ktorí chcete jednou rukou pomáhať Ukrajine, no druhou rukou ničíte vlastnú, Slovenskú republiku a jej obyvateľov. To, čo Slovensko skutočne potrebuje viac ako kedykoľvek predtým, dnes nie je nejaká demonštrácia súdržnosti v rámci zločineckej organizácie NATO, ale demonštrácia neutrality a nezasahovania do akýchkoľvek vojenských konfliktov. Veď uvažujte, čo budeme mať z toho, keby nás hoci aj celé NATO s miliónmi svojich vojakov prišlo brániť, keď budeme vo vojne, v ktorej by sme inak vôbec nemuseli byť, čo budeme mať z toho, keď sa bude bojovať na našom území? Keď budú ničené... keď bude ničené naše Slovensko, keď budú umierať naše ženy a deti? Vôbec nič z toho mať nebudeme, aj keď by sme sa ubránili, tak životy našich slovenských občanov nám to už nikdy nevráti. Nebolo by snáď tisíckrát lepšie vyhnúť sa tejto vojne? Zabrániť tomu, aby sa Slovensko stalo jej súčasťou? Nebolo by snáď tisíckrát lepšie, keby sme sa nemuseli brániť vôbec? Keby na nás nikto ani len nepomýšľal zaútočiť? Lenže to sa nedá dosiahnuť a vojne sa nevyhneme, ak budeme neustále pichať do osieho hniezda, zasahovať a zapájať sa akýmkoľvek spôsobom do vojenských konfliktov v zahraničí, a to obzvlášť, ak prebiehajú len pár kilometrov od našich hraníc. Poviem to inak. Ak sa zapojíme do cudzej bitky, do zbytočnej bitky, hoci zatiaľ len slovne a tým, že budeme pomáhať jednej z bojujúcich strán, nemôžme predsa očakávať, že sa nám nič nestane. Nemôžme očakávať, že druhá bojujúca strana nás nechá na pokoji a nebude nás skôr či neskôr považovať za súčasť tejto bitky. Jediné, čo môžme očakávať, je to, že budeme do tejto bitky zatiahnutí a že dostaneme, mierne povedané, po papuli, ak túto bitku vôbec prežijeme. A či bude ležať naša mŕtvola na strane víťazov alebo porazených, tak to nám môže byť srdečne jedno. Pán minister, nevťahujte Slovensko do vojny, nevťahujte nás do cudzej vojny, ktorú aj keby sme vyhrali, budeme aj tak porazení, pretože budeme tak či tak ľudsky zničení. Táto vojna nebude mať medzi Slovanmi víťazov ani porazených, v tejto vojne, v tejto bratovražednej vojne a súboji budeme porazení všetci bez ohľadu na jej výsledok. Panie poslankyne, páni poslanci z vládnej koalície, to naozaj chcete na Slovensku vojnu? Ak nie, tak nerobte kroky, ktoré Slovensko k tejto vojne približujú. A ak áno, ak chcete naozaj bojovať proti Rusku, nech už máte na to akékoľvek pohnútky, tak nech sa páči, bojujte, choďte si hneď po skončení tejto rozpravy zobrať z vojenských skladov zbrane, výstroj, muníciu, odíďte ako dobrovoľníci na Ukrajinu a choďte kľudne osobne tam, hoci aj na samotnú Moskvu, ak si to želáte. Tak môžete ukázať, akí ste hrdinovia, tak môžte bojovať za tú vašu – v úvodzovkách – slobodu a demokraciu a obetovať aj životy za Spojené štáty, NATO a záujmy západných veľmocí, alebo ak tomu veríte, za záujmy súčasnej Ukrajiny! Ale Slovenskú republiku, Slovákov a všetkých slovenských občanov, ktorí nechcú nič iné ako mier, tak tých do tejto vojny, do tejto vašej vojny neťahajte. Na záver chcem zdôrazniť, že my odmietame prítomnosť akýchkoľvek cudzích vojsk na Slovensku, akýchkoľvek. A je úplne jedno, či sú zo západu alebo z východu, z Ameriky alebo Ruska, po slovenskej zemi jednoducho žiadne čižmy cudzích vojakov dupať nemôžu, nech by to už robili pod akoukoľvek zámienkou! Uvedomte si, že dnešné hlasovanie o časovo neobmedzenej prítomnosti cudzích vojsk na Slovensku vôbec nie je ani o Ukrajine, ani o Rusku, ani o tom, na koho strane stojíme, kto je v tomto konflikte dobrý a kto zlý. Toto je len o životnom záujme Slovenska a jeho občanov. Len toto nám musí ležať na srdci a nič iné. My sme poslanci Národnej rady Slovenskej republiky, my musíme mať vždy na prvom mieste naše vlastné, slovenské národné záujmy, až potom všetko ostatné, preto, pretože aj keby mal celý svet horieť v nejakom jednom veľkom vojnovom konflikte, hoci aj v tretej svetovej vojne, aj keby táto strašná vojna zúrila vo všetkých susedných štátoch, tak do poslednej chvíli budem ako slovenský poslanec bojovať za to, aby zostalo Slovensko tejto vojny, týchto vojnových hrôz ušetrené. Do poslednej chvíli budem robiť všetko pre to, aby netiekla aj naša slovenská krv.